NEUVOSTON 6 PÄIVÄNÄ LOKAKUUTA 1995 VAHVISTAMA yhteinen kanta (EY) N:o 24/95 Euroopan parlamentin ja neuvoston direktiivin 95/.../EY antamiseksi vaarallisten aineiden maakuljetusten turvallisuusneuvonantajan nimeämisestä ja ammatillisesta pätevyydestä



Virallinen lehti nro C 297 , 10/11/1995 s. 0013



NEUVOSTON 6 PÄIVÄNÄ LOKAKUUTA 1995 VAHVISTAMA yhteinen kanta (EY) N:o 24/95 Euroopan parlamentin ja neuvoston direktiivin 95/. . ./EY antamiseksi vaarallisten aineiden maakuljetusten turvallisuusneuvonantajan nimeämisestä ja ammatillisesta pätevyydestä (95/C 297/02) EUROOPAN UNIONIN NEUVOSTO, JOKA ottaa huomioon Euroopan yhteisön perustamissopimuksen ja erityisesti sen 75 artiklan, ottaa huomioon komission ehdotuksen (1), ottaa huomioon talous- ja sosiaalikomitean lausunnon (2), toimii perustamissopimuksen 189 c artiklassa määrättyä menettelyä noudattaen (3), sekä katsoo, että kansalliset ja kansainväliset vaarallisten aineiden kuljetukset ovat vuosien kuluessa lisääntyneet huomattavasti, mikä lisää onnettomuusriskejä, osa vaarallisten aineiden kuljetusten alalla tapahtuneista onnettomuuksista on voinut aiheutua siitä, että näihin kuljetuksiin liittyvien riskien tuntemus on riittämätön, yhtenäisten kuljetusmarkkinoiden luomiseksi on tarpeen toteuttaa toimenpiteet tämän kuljetusalan vaarojen paremman ennaltaehkäisyn varmistamiseksi, toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettu neuvoston direktiivi 89/391/ETY (4) ei sisällä toimenpiteitä vaarallisten aineiden kuljetusvaarojen estämiseksi, olisi vaadittava vaarallisten aineiden kuljetusyhtiöiltä sekä tämän alan kuljetuksiin liittyviä lastaus- ja purkamistoimia suorittavilta yhtiöiltä, että ne noudattavat vaarallisten aineiden kuljetuksiin sisältyvien vaarojen torjumista koskevien sääntöjen noudattamista riippumatta siitä, onko kyse kuljetuksesta teitse, rautateitse tai sisävesitse; tämän tavoitteen saavuttamisen helpottamiseksi olisi säädettävä asianmukaisen ammatillisen koulutuksen saaneen turvallisuusneuvonantajan nimeämisestä vaarallisten aineiden kuljetuksia varten, neuvonantajan ammatillisen koulutuksen tavoitteena on oltava näihin kuljetuksiin sovellettavien keskeisten lakien, asetusten ja hallinnollisten määräysten tunteminen, olisi tarpeen, että jäsenvaltiot antavat ammattikoulutusta koskevat vähimmäispuitteet, joiden noudattaminen tarkastetaan kokeessa, olisi tarpeen, että jäsenvaltiot antavat yhteisön mallin mukaisen todistuksen neuvonantajan ammattipätevyyden todistamiseksi, jolloin todistusten haltijat voivat harjoittaa ammattiaan kaikkialla yhteisössä, ja neuvonantajien ammattipätevyys edistää käyttäjien edun mukaista palvelun laadun paranemista; tämä osaltaan auttaa vähentämään onnettomuusriskejä, joista voi aiheutua pysyviä ympäristöhaittoja sekä kaikkien vaarallisten aineiden kanssa kosketuksissa olevien henkilöiden terveyttä vaarantavia vakavia vahinkoja, ON ANTANUT TÄMÄN DIREKTIIVIN: 1 artikla Tavoite Jäsenvaltioiden on toteutettava tässä direktiivissä vahvistettujen edellytysten mukaiset tarpeelliset toimenpiteet sen varmistamiseksi, että vaarallisten aineiden tie-, rautatie- tai sisävesikuljetuksia tai näihin kuljetuksiin liittyviä lastaus- tai purkamistoimia suorittavat yhtiöt viimeistään 31 päivänä joulukuuta 1999 nimeävät yhden tai useamman vaarallisten aineiden kuljetuksien turvallisuusneuvonantajan, jonka tehtävänä on avustaa tästä toiminnasta ihmisille, omaisuudelle tai ympäristölle aiheutuvien vaarojen torjunnassa. 2 artikla Määritelmät Tässä direktiivissä tarkoitetaan a) "yrityksellä" vaarallisten aineiden kuljetusten sekä niiden lastauksen ja purkamisen alalla toimivia luonnollisia henkilöitä ja oikeushenkilöitä riippumatta siitä, harjoittavatko ne tuloa tuottavaa toimintaa, yhteenliittymiä tai henkilöryhmiä, jotka eivät ole oikeushenkilöitä riippumatta siitä, harjoittavatko ne tuloa tuottavaa toimintaa, sekä kaikkia julkishallinnon elimiä, jotka ovat itse oikeushenkilöitä tai oikeushenkilön alaisia; b) "vaarallisten aineiden kuljetuksien neuvonantajalla", jäljempänä "valtuutettu", henkilöä, jonka yrityksen johto on nimennyt 4 artiklassa määriteltyihin tehtäviin ja jolla on 5 artiklassa tarkoitettu todistus; c) "vaarallisilla aineilla" vaarallisten aineiden tiekuljetuksia koskevan jäsenvaltioiden lainsäädännön lähentämisestä 21 päivänä marraskuuta 1994 annetun neuvoston direktiivin 94/55/ETY liitteessä A sellaisiksi määriteltyjä aineita (5); d) "kyseisellä toiminnalla" vaarallisten aineiden tie-, rautatie- ja sisävesikuljetuksia, lukuun ottamatta kuljetuksia sellaisilla kansallisilla sisävesireiteillä, jotka eivät ole yhteydessä toisten jäsenvaltioiden sisävesireitteihin, tai näihin kuljetuksiin liittyvää lastaus- tai purkamistoimintaa. 3 artikla Poikkeukset Jäsenvaltiot voivat säätää, että tätä direktiiviä ei sovelleta yrityksiin, a) joiden vaarallisia aineita koskeva kyseinen toiminta hoidetaan armeijalle kuuluvilla kuljetusvälineillä tai kuljetusvälineillä, joista armeija on vastuussa, tai b) joiden kyseiset toimet kunkin kuljetusyksikön osalta koskevat direktiivin 94/55/ETY liitteessä B olevien reunanumeroiden 10010 ja 10011 mukaisesti määriteltyjen rajojen mukaisia rajoitettuja määriä, tai c) jotka eivät harjoita pääasiallista tai sivutoimista vaarallisten aineiden kuljetustoimintaa tai tällaisiin kuljetuksiin liittyviä lastaus- tai purkamistoimia, vaan harjoittavat satunnaisesti kansallisia vaarallisten aineiden kuljetuksia tai tällaisiin kuljetuksiin liittyviä lastaus- tai purkamistoimia, jotka voisivat aiheuttaa vaaratilanteita tai saastuttaa vain vähäisessä määrin. 4 artikla Valtuutetun tehtävät ja nimeäminen 1. Valtuutettu toimii yhtiön johdon vastuulla tärkeimpänä tehtävänään tutkia keinoja ja edistää toimintaa yhtiön kyseisen toiminnan rajoissa, tarkoituksena mahdollistaa tämän toiminnan harjoittaminen asetuksia ja parhaita mahdollisia turvallisuusolosuhteita noudattaen. Valtuutetun tehtävät määritellään liitteessä I. 2. Valtuutetun tehtäviä voi hoitaa myös yrityksen johtaja, muita tehtäviä yrityksessä hoitava henkilö tai yrityksen ulkopuolinen henkilö edellyttäen, että hänellä käytännössä on edellytykset valtuutetun tehtävän hoitamiseen. 3. Yrityksen, jota asia koskee, on pyydettäessä ilmoitettava valtuutettunsa henkilötiedot toimivaltaiselle viranomaiselle tai jäsenvaltion tätä varten nimeämälle laitokselle. 5 artikla Koulutustodistus 1. Valtuutetulla on oltava yhteisön mallin mukainen todistus, jäljempänä "todistus", kyseisiä kuljetusmuotoja koskevasta ammatillisesta koulutuksesta. Todistuksen antaa jäsenvaltion tätä varten nimeämä viranomainen tai laitos. 2. Todistuksen saamista varten asianomaisella on oltava jäsenvaltion toimivaltaisen viranomaisen hyväksymän tutkinnon suorittamisella osoitettu koulutus. 3. Koulutuksen keskeisenä tarkoituksena on antaa asianomaiselle riittävä vaarallisten aineiden kuljetuksiin liittyvien vaarojen tuntemus, riittävät tiedot kyseisiä kuljetuksia koskevista laeista, asetuksista ja hallinnollisista määräyksistä sekä liitteessä I määriteltyjen tehtävien riittävä tuntemus. 4. Kokeeseen on kuuluttava ainakin liitteessä II olevassa luettelossa tarkoitetut aineet. 5. Ammatillisesta koulutuksesta annettava todistus laaditaan liitteessä III olevan mallin mukaisesti. 6. Kaikki jäsenvaltiot tunnustavat yhteisön mallin mukaisen todistuksen. 6 artikla Todistuksen voimassaoloaika Todistus on voimassa viisi vuotta. Todistuksen voimassaoloa pidennetään ilman eri toimenpiteitä viidellä vuodella, jos sen haltija on todistuksen viimeisen voimassaolovuoden aikana ottanut osaa lisäkoulutukseen tai läpäissyt toimivaltaisen viranomaisen hyväksymän valvontakokeen. 7 artikla Onnettomuusselostus Kun asianomaisen yrityksen kuljetustoiminnassa tai sen lastaus- tai purkamistoimien yhteydessä on tapahtunut ihmisille, omaisuudelle tai ympäristölle vaaraa aiheuttanut onnettomuus, valtuutetun on huolehdittava yrityksen johdolle tai tarvittaessa paikalliselle julkishallinnon viranomaiselle annettavan onnettomuusselostuksen laatimisesta saatuaan kaikki tätä varten tarpeelliset tiedot. Nämä selostukset eivät korvaa jäsenvaltioissa muun kansainvälisen, yhteisö- tai kansallisen lainsäädännön nojalla yrityksen johdolta vaadittavia selostuksia. 8 artikla Direktiivin mukauttaminen Tarvittavat muutokset tämän direktiivin mukauttamiseksi sen soveltamisalalla tapahtuvaan tieteen ja tekniikan kehitykseen annetaan 9 artiklassa säädettyä menettelyä noudattaen. 9 artikla 1. Komissiota avustaa direktiivin 94/55/EY 9 artiklalla perustettu vaarallisten aineiden kuljetuksia käsittelevä komitea, jäljempänä "komitea", jossa on jäsenvaltioiden edustajat ja jonka puheenjohtajana toimii komission edustaja. 2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. 3. a) Komissio päättää suunnitelluista toimenpiteistä, jos ne ovat komitean lausunnon mukaiset. b) Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä. Jos neuvosto ei ole ratkaissut asiaa kolmessa kuukaudessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä. 10 artikla Tämän direktiivin säännöksillä ei rajoiteta työntekijöiden turvallisuutta ja terveyttä koskevien direktiivin 89/391/ETY ja sen soveltamisesta annettujen direktiivien säännösten soveltamista. 11 artikla 1. Jäsenvaltioiden on toteutettava tämän direktiivin noudattamisen edellyttämät lait, asetukset ja hallinnolliset määräykset viimeistään 31 päivänä joulukuuta 1999. Niiden on ilmoitettava tästä komissiolle viipymättä. Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava komissiolle tässä direktiivissä tarkoitetuista kysymyksistä antamansa keskeiset kansalliset säännökset kirjallisina. 12 artikla Tämä direktiivi on osoitettu kaikille jäsenvaltioille. Tehty . . . Neuvoston puolesta Puheenjohtaja (1) EYVL N:o C 185, 17. 7. 1991, s. 5 ja N:o C 233, 11. 9. 1992, s. 5 (2) EYVL N:o C 40, 17. 2. 1992, s. 46 (3) Euroopan parlamentin lausunto annettu 15 päivänä toukokuuta 1992 (EYVL N:o C 150, 15. 6. 1992, s. 332), neuvoston yhteinen kanta vahvistettu . . . (ei vielä julkaistu virallisessa lehdessä), ja Euroopan parlamentin päätös tehty . . . (ei vielä julkaistu virallisessa lehdessä). (4) EYVL N:o L 183, 29. 6. 1989, s. 1 (5) EYVL N:o L 319, 12. 12. 1994, s. 7 LIITE I DIREKTIIVIN 4 ARTIKLAN 1 KOHDASSA TARKOITETTU LUETTELO VALTUUTETUN TEHTÄVISTÄ Valtuutetun tehtävänä on erityisesti - tutkia vaarallisten aineiden kuljetuksia koskevien sääntöjen noudattamista, - antaa yritykselle vaarallisten aineiden kuljetustoimintaa koskevia neuvoja, - huolehtia kertomuksen antamisesta vuosittain yrityksen johdolle ja tarvittaessa paikallisille julkishallinnon viranomaisille tämän yrityksen vaarallisten aineiden kuljetuksiin liittyvästä toiminnasta. Kertomukset säilytetään viiden vuoden ajan, ja ne annetaan pyydettäessä kansallisten viranomaisten käyttöön. Valtuutetun tehtäviin kuuluu muun muassa seuraavien kyseiseen toimintaan liittyvien käytäntöjen ja menettelyjen tutkiminen: - menettelyt kuljetettavien vaarallisten aineiden tunnistamiseen liittyvien sääntöjen noudattamiseksi, - yhtiön käytäntö erityisten kuljetettaviin vaarallisiin aineisiin liittyvien tarpeiden huomioon ottamiseksi vaarallisten aineiden kuljetuksiin tarvittavien välineiden ostojen yhteydessä, - vaarallisten aineiden kuljetuksessa tai lastaus- tai purkamistoimien yhteydessä käytetyn kaluston tarkastamisen mahdollistavat menettelyt, - että yrityksen asianomainen henkilökunta on saanut tarvittavan koulutuksen ja että tästä koulutuksesta on merkintä asianomaista koskevassa asiakirjavihkossa, - vaarallisten aineiden kuljetusten tai lastaus- tai purkamistoimien aikana sattuneista, turvallisuudelle vaarallisista mahdollisista onnettomuuksista tai tapaturmista johtuvien kiireellisten menettelyjen toteuttaminen, - analyysien suorittaminen ja tarvittaessa kertomusten laatiminen onnettomuuksista tai vaarallisten aineiden kuljetusten tai lastaus- tai purkamistoimien yhteydessä havaituista vakavista rikkomuksista, - aiheellisten toimenpiteiden toteuttaminen onnettomuuksien, tapaturmien ja vakavien rikkomusten toistumisen välttämiseksi, - alihankkijoiden ja muiden osapuolten käyttöä ja valintaa vaarallisten aineiden kuljetuksissa koskevien sääntöjen ja erityistarpeiden huomioon ottaminen, - sen varmistaminen, että vaarallisten aineiden kuljetuksiin tai lastaus- tai purkamistoimiin osallistuvalla henkilökunnalla on käytössään toimintasäännöt ja yksityiskohtaiset ohjeet, - vaarallisten aineiden kuljetuksiin tai lastaus- tai purkamistoimiin liittyvien riskien tarkempaan seurantaan kuuluvien toimien toteuttaminen, - vaadittujen asiakirjojen ja turvallisuusvarusteiden kuljetusvälineissä mukanaolon ja näiden asiakirjojen ja varusteiden asetusten mukaisuuden tarkastamiseksi tarvittavan menettelyn toteuttaminen, - lastaus- ja purkamistoimintaa säätelevien määräysten noudattamisen varmistamiseksi tarvittavan menettelyn toteuttaminen. LIITE II 5 ARTIKLAN 4 KOHDASSA TARKOITETUT AINEET Todistusta annettaessa on otettava huomioon ainakin seuraavissa aineissa esitetyt tiedot: I. Yleiset ennaltaehkäisevät ja turvallisuustoimenpiteet: - vaarallisten aineiden aiheuttaman onnettomuuden seurausten tunteminen; - pääasiallisten onnettomuustekijöiden tuntemus. II. Kuljetustapoja koskevat kansallisen lainsäädännön säädökset, yhteisön säädökset sekä kansainväliset yleissopimukset ja sopimukset, jotka koskevat erityisesti 1) vaarallisten aineiden luokitusta - liuosten ja sekoitusten luokitusmenetelmää - aineluettelon rakennetta - vaarallisten aineiden luokitusta ja niiden luokitusperiaatteita - kuljetettavien aineiden ja esineiden laatua - fysikaalisia, kemiallisia ja myrkyllisiä ominaisuuksia 2) yleiset pakkauksille, mukaan lukien säiliöt ja säiliökontit, asetetut edellytykset - pakkaustyypit sekä tunnusmerkintä ja merkintä - pakkausta koskevat vaatimukset ja pakkauksia koskevat testausvaatimukset - pakkauksen kunto ja määräaikaistarkastukset 3) vaaraa osoittavat merkinnät ja varoituslipukkeet - varoituslipukkeeseen tehtävät merkinnät - varoituslipukkeen kiinnittäminen ja poistaminen - merkinnät ja lipukkeet 4) rahtikirjamerkinnät - rahtikirjassa olevat tiedot - lähettäjän kirjallinen varmistus 5. lähetystapa, toimitusehdot - kokonaiskuorma - irtotavarakuljetukset - irtotavarakuljetukset suurkonteissa - konttikuljetukset - kuljetukset kiinteissä ja irrotettavissa säiliöissä 6) matkustajien kuljetus 7) yhteenkuormauskiellot ja varotoimenpiteet 8) aineiden erottelu 9) kuljetettavien ainemäärien rajoittaminen ja vapautetut määrät 10) käsittely ja ahtaus - kuormaus ja purkaminen (täyttöaste) - ahtaus ja erottelu 11) puhdistus ja/tai kaasujen poisto ennen lastausta ja purkamisen jälkeen 12) miehistö: ammatillinen koulutus 13) mukana seuraavat asiakirjat - rahtikirja - kirjallinen varmistus - ajoneuvon hyväksymistodistus - ajoneuvon kuljettajan ajolupa - todistus sisävesikuljetuksia varten tarvittavasta koulutuksesta - jäljennös poikkeusluvista - muut asiakirjat 14) kirjalliset turvallisuusohjeet: turvaohjeiden toteutus ja suojavarusteet 15) valvontavelvollisuudet: pysäköinti 16) liikennettä tai sisävesiliikennettä rajoittavat määräykset 17) saastuttavien aineiden jätteet toiminnan tai onnettomuuden yhteydessä 18) kuljetusta koskevat varustemääräykset. LIITE III 5 ARTIKLAN 5 KOHDASSA TARKOITETTU TODISTUKSEN MALLI EY-todistus vaarallisten aineiden kuljetusten turvallisuusvaltuutetun koulutuksesta Todistus N:o: . Todistuksen antaneen jäsenvaltion tunnusmerkki: . Nimi: . Etunimi/etunimet: . Syntymäaika ja -paikka: . Kansallisuus: . Haltijan allekirjoitus: . Todistus on voimassa ........................ asti (päivämäärä), vaarallisten aineiden kuljetuksia: teitse rautateitse sisävesitse hoitavien yritysten sekä tähän kuljetukseen liittyviä lastaus- tai purkamistoimia suorittavien yritysten osalta: . Todistuksen antanut viranomainen: . Päiväys: . Allekirjoitus: . Uusittu: . asti Toimivaltainen viranomainen: . Päiväys: . Allekirjoitus: .